DECLARACIÓ PER A LA GARANTIA DEL DRET A L'HABITATGE DIGNE I LA PROTECCIÓ DE L’ALUMNAT EN SITUACIÓ DE DESNONAMENT O INFRAHABITATGE
EXPOSICIÓ DE MOTIUS
L'accés a l'habitatge digne és un dret fonamental que, malauradament, es veu vulnerat cada setmana amb desenes de desnonaments i l’augment d’infrahabitatges arreu del territori.
Aquesta realitat afecta directament el nostre alumnat i les seves famílies, generant un greu impacte en el seu benestar emocional i en les seves possibilitats d'aprenentatge. No podem normalitzar que infants i adolescents visquin sota l'amenaça constant de perdre casa seva o en unes condicions inhumanes, fet que condiciona profundament el seu desenvolupament educatiu i personal.
Els equips docents tenim el compromís d'acompanyar l'alumnat en el seu creixement i garantir un entorn educatiu digne. No obstant això, la crisi habitacional i la precarietat en què es troben moltes famílies dificulten enormement aquesta tasca. Per aquest motiu, considerem imprescindible que com a claustre emprenguem un conjunt d’accions perquè des dels centres educatius siguem una peça més que empenyi a posar fi aquesta crisi social.
ACORDS
Per tot el que s'ha exposat, el claustre del centre [nom del centre] acorda:
1. Manifestar el nostre rebuig als desnonaments i a les condicions d’infrahabitatge que afecten famílies amb menors i denunciar l'impacte negatiu que tenen en la comunitat educativa intentant fer públic aquest posicionament a la web i les xarxes socials del centre educatiu.
2. Fer ús del material i els recursos dissenyats i/o facilitats per les diferents plataformes de Docents per l’Habitatge en defensa del dret a l’habitatge digne i l’educació.
3. Fer visible dins i/o fora del centre educatiu un missatge en contra dels desnonaments i a favor del dret a l'habitatge digne.
4. Emprendre les mobilitzacions que es cregui oportunes cada vegada que hi hagi risc de desnonament o un desnonament al centre o a algun altre de l’entorn.
5. Treballar des de l’acció tutorial a través de materials didàctics adequats que abordin la problemàtica de l’habitatge a la nostra societat.
6. Garantir els mecanismes de comunicació adients i segurs perquè les famílies tinguin els canals per informar al centre educatiu de la seva situació habitacional.
7. Traslladar aquest acord a l’AFA i al Consell Escolar del centre perquè coneguin la posició del nostre claustre i el puguin elevar al Consell Escolar Municipal.
8. Treballar per establir un protocol d'actuació intern per donar suport immediat a l'alumnat i les famílies en risc de desnonament, que inclogui orientació psicològica.
9. Potenciar una xarxa de solidaritat entre tota la comunitat educativa del centre per oferir suport en casos de desnonament imminent.
